Гуп къыхэхам адыгиплI зэуэ ираджэ
Футбол Лъэпкъ Лигэм (япэ дивизионым) и командэ къыхэхам ирагъэблэгъахэр абы и тренер нэхъыщхьэ Алейничев Дмитрий иджыблагъэ хэIущIыIу ищIащ. Дзыхь зрагъэзахэм адыгэ щIалиплI яхэтщ.
Италием и В сериемрэ Урысей Федерацэм и япэ дивизионымрэ я командэ къыхэхахэм щэкIуэгъуэм и 26-м Тулэ къалэм зэныбжьэгъугъэ зэIущIэ щрагъэкIуэкIынущ. Абы хэтыну ирагъэблэгъащ мыгъэрей зэхьэзэхуэм зи цIэр фIыкIэ щыIуа «Спартак-Налшыкым» и гъуащхьэхъумэ Абазэ Русланрэ гъуащхьэхъумэныкъуэ Щэуей Алихъанрэ. КъищынэмыщIауэ, апхуэдэ пщIэ лъагэ зыхуащIахэм яхэтщ Дзержинск и «Химик»-м и гъуащхьэхъумэныкъуэ Пащты Русланрэ Владикавказ и «Алания»-м и гъуащхьауэ Мэшыкъуэ Ислъамрэ. А щIалэщIэхэр къыщалъхуари топ джэгуным щрагъэсари Налшыкщ икIи ди республикэм и щIыхьыр яхъумэну зэгуэр къагъэзэжыну абыхэм дащогугъ.
Хьэтау Ислъам.
